SK
19.12.2022
Úradný vestník Európskej únie
L 323/101
(10)
Komisia poznamenáva, že Litva vo svojej žiadosti o revíziu použila pre pohyby podľa IFR a pre jednotky služieb prognózu objemu miestnej dopravy, ktorá je vyššia ako základná prognóza objemu dopravy, ktorú vypracoval a v júni 2022 uverejnil útvar Eurocontrolu pre štatistiku a prognózy (ďalej len „STATFOR“).
Prognózy objemu miestnej dopravy v Litve sú optimistickejšie ako prognóza útvaru STATFOR.
Litva vysvetľuje, že rozdiel je spôsobený použitím novších údajov o vývoji dopravy, z ktorých vyplýva, že hlboké straty v doprave zaznamenané v marci a apríli 2022 sa v nasledujúcich mesiacoch podarilo čiastočne zvrátiť.
(11)
V porovnaní s plánom výkonnosti sa ročné zníženia počtu jednotiek služieb na kalendárne roky 2022, 2023 a 2024 pohybujú v približnom rozmedzí od –26 % do –35 %.
Neočakáva sa však, že sa počet pohybov lietadiel v litovskom vzdušnom priestore prevádzkovaných podľa IFR zníži rovnakým tempom ako v prípade traťových jednotiek služieb.
Tento rozdiel je spôsobený výrazným znížením preletov, ktoré v priemere generujú úmerne vyšší počet traťových jednotiek služieb ako lety pristávajúce na letiskách v Litve a odlietajúce z nich.
Komisia teda neočakáva, že by sa pracovná záťaž poskytovateľa leteckých navigačných služieb, ktorú určujú pohyby riadených letov, znížila v súvzťažnosti so znížením daňových príjmov, ktoré vyplýva zo zníženia počtu traťových jednotiek služieb.
(12)
Litva vysvetľuje, že deficit príjmov z poplatkov za letecké navigačné služby spôsobený nižším objemom dopravy v kombinácii s vysokou infláciou a tlakom trhu práce na mzdy vážne ovplyvňuje schopnosť poskytovateľa leteckých navigačných služieb plniť budúce finančné záväzky a realizovať plánované investície.
Litva preto uvádza, že revízia cieľov výkonnosti je nevyhnutná na zaručenie finančnej sily poskytovateľa leteckých navigačných služieb a primeraných zdrojov pre vnútroštátny dozorný orgán, ktorý je financovaný z príjmov z poplatkov za letecké navigačné služby.
(13)
Komisia uznáva, že počiatočné predpoklady, z ktorých vychádza litovský plán výkonnosti, už neplatia z dôvodu výrazného zníženia letovej prevádzky v dôsledku vojny Ruska proti Ukrajine.
Komisia okrem toho súhlasí s tým, že revízia cieľov výkonnosti je potrebná a primeraná s cieľom zabezpečiť prevádzkovú a finančnú životaschopnosť poskytovateľa leteckých navigačných služieb a vyriešiť problém nedostatočnej likvidity, ktorému čelí v dôsledku zmeny okolností.
(14)
Komisia sa preto domnieva, že žiadosť o revíziu, ktorú predložila Litva, spĺňa podmienky na revíziu miestnych cieľov výkonnosti v zmysle článku 18 ods.
1 písm.
a) bode ii) vykonávacieho nariadenia (EÚ) 2019/317.
POSÚDENIE ZAMÝŠĽANÝCH REVIDOVANÝCH CIEĽOV VÝKONNOSTI
Ciele výkonnosti v oblasti kapacity (15)
Litva požaduje revíziu svojich cieľov v oblasti traťovej kapacity na kalendárne roky 2022, 2023 a 2024 v reakcii na zmenu okolností uvedenú v odôvodneniach 6 až 13, najmä na znížený počet pohybov podľa IFR predpokladaný na tieto kalendárne roky a jeho vplyv na poskytovanie kapacity.
(16)
Nasledujúca tabuľka obsahuje ciele výkonnosti Litvy v oblasti traťovej kapacity na RO3, ako sa uvádzajú v pláne výkonnosti, a zamýšľané revidované ciele výkonnosti, ktoré Litva navrhla vo svojej žiadosti o revíziu.
V tabuľke sa uvádzajú aj zodpovedajúce referenčné hodnoty z plánu prevádzky siete, ktorý bol k dispozícii 2. júna 2021, teda v čase prijatia revidovaných celoúnijných cieľov výkonnosti na RO3, ktoré Komisia použila na účely posúdenia súladu miestnych cieľov v oblasti kapacity s celoúnijnými cieľmi výkonnosti na základe bodu 1.3 prílohy IV k vykonávaciemu nariadeniu (EÚ) 2019/317.
Litva
2022
2023
2024
Ciele v oblasti traťovej kapacity zahrnuté do plánu výkonnosti, vyjadrené v minútach meškania manažmentu toku letovej prevádzky (ďalej len „ATFM“) na jeden let
0,03
0,03
0,03
Plánované revidované ciele v oblasti traťovej kapacity, vyjadrené v minútach meškania ATFM na jeden let
0,02
0,02
0,02
Referenčné hodnoty
0,03
0,03
0,03